OBH 1885/1999.
Az állampolgári jogok országgyűlési biztosának jelentése
Ügyintéző: dr. Németh Andrea

Az eljárás megindítása
A panaszos az állampolgári jogok országgyűlési biztosához fordult, sérelmezte a Győr-Moson-Sopron Megyei Önkormányzat Mentálhigiénés és Munkaterápiás Intézményében a betegek állapotával és gyógyszerelésével kapcsolatos felülvizsgálat hiányát, a gyógyszeres kezelés módját, valamint a betegekkel való bánásmódot.

Az országgyűlési biztos alkotmányos jogok sérelmének gyanúja miatt felkérte a panasz kivizsgálására a Győr-Moson-Sopron Megyei Közigazgatási Hivatalt. Az országgyűlési biztos jelentése a közigazgatási hivatal 1999. júliusában végzett vizsgálatának ténymegállapításain és észrevételein alapul.

Érintett alkotmányos jogok
70/D. § A legmagasabb lelki és testi egészséghez való jog

Alkalmazott jogszabályok
1993. évi III. törvény a szociális igazgatásról és szociális ellátásokról

113/A. § (1) A pszichiátriai betegek otthonában élő személyek esetében a 112. § (3) bekezdése szerinti szakértői bizottság az intézményi elhelyezést követően kétévente felülvizsgálja a jogosult
a) adott intézményben történő további ellátásának szükségességét;
b) más intézménybe történő áthelyezésének indokoltságát.
(2) Ha a szakértői bizottság megállapítása szerint a jogosultat egészségi állapota miatt más intézményben kell gondozni, illetőleg intézményi ellátása a továbbiakban nem indokolt, kezdeményezi a beutaló szervnél, valamint az intézmény vezetőjénél a szükséges intézkedések megtételét.
(3) A beutaló szerv, illetve az intézmény vezetője a szakértői bizottság kezdeményezésének megfelelően 30 napon belül intézkedik.
1993. évi LIX. törvény az állampolgári jogok országgyűlési biztosáról
18. § (3) Az országgyűlési biztos az általa vizsgált ügy intézőjét vagy az eljárást folytató szerv bármely munkatársát meghallgathatja, továbbá az érintett szerv vezetőjét vagy felügyeleti szervének vezetőjét, valamint az annak lefolytatására a jogszabály által egyébként feljogosított szerv vezetőjét vizsgálat lefolytatására kérheti fel.

A vizsgálat megállapításai
Az otthon alaptevékenységébe tartozik: felnőtt korú értelmi fogyatékosok és pszichiátriai betegek személyes gondoskodást nyújtó ellátása. Az otthon működési területe Győr-Moson-Sopron megye. Az intézmény 1999. december 31-ig ideiglenes működési engedéllyel rendelkezik. Az engedélyezett férőhelyek száma: 350. Az otthonban a közigazgatási hivatal vizsgálatának időpontjában 356 gondozottat ápoltak.

1. A gondozottak állapotának és gyógyszerelésének felülvizsgálata

A vizsgálat megállapította, hogy a gondozottakkal közvetlenül foglalkozó ápoló személyzet szakképzettségi aránya a jogszabály által előírt 80 százalékot elérte.

Az egészségügyi alapellátást Töltéstava háziorvosa végezte, aki  hetente kétszer 4 órát rendelt. A vizsgálat idején hatályban lévő  2/1994. NM rendelet előírása szerint a pszichiátriai és szenvedélybetegek otthonában 200 férőhely felett orvos havonta napi átlag 4 órában történő foglalkoztatása szükséges. A minimálisan előírt orvosi jelenlét hiánya  a gondozottak lehető legmagasabb szintű testi és lelki egészséghez való alkotmányos jogával kapcsolatban visszásságot okozott. Az otthon a jogszabályban meghatározott óraszámú (havonta átlag napi 4 óra) szakorvosi ellátást főállású pszichiátriai szakorvos foglalkoztatásával biztosította. 

Minden gondozottról ápolási lapot vezettek. Az ápolási lapról megállapíthatóak voltak a rendszeres orvosi vizsgálatok időpontjai, annak eredményei, a szedett gyógyszerek és gyógyszerváltozások egyaránt. Az ápolási lapok szerint havonta legalább egyszer vérnyomás és testsúlymérés is volt. 

A vizsgálat megállapította, hogy 1998. decemberében a gondozottak teljes körű orvosi felülvizsgálata megtörtént a megyei rehabilitációs szakfőorvos és a megyei pszichiáter szakfőorvos részvételével. A felülvizsgálatról jegyzőkönyvek készültek, amelyben szerepelt a gondozott neve, cselekvőképességének foka, a gondnokság alá helyezés ideiglenes vagy végleges volta, a pszichiátriai állapotának végleges, vagy nem végleges meghatározása, valamint az a tény, hogy rehabilitálható-e vagy sem. A gondozás megszüntetését egyetlen egy esetben sem javasolta a bizottság. Egy esetben befejeződött egy gondozott rehabilitációja, és a bíróság a cselekvőképességét korlátozó gondnokságot megszüntette.

2. A gyógyszeres kezelés módja

A gyógyszerek rendelését rendszeresen felülvizsgálták. A gyógyszerkiosztó lapok szabályszerű, naprakész, áttekinthető vezetéséből jól követhető volt, ha változás állt be a gyógyszerelésben. Ennek oka a betegek állapotváltozásán túl az is, hogy rendkívül sok közgyógyellátott beteg volt az intézményben, és a közgyógyellátásra vonatkozó szabályok változásával rendszeresen változott a gyógyszerek térítési díja is. Ezért sok esetben a gyógyszerváltozások oka az volt, hogy a beteg által használt gyógyszer már nem volt a közgyógyellátási listán, ezért megpróbálták azonos hatóanyagú más gyógyszerrel helyettesíteni.
A közigazgatási hivatal által vizsgálatra felkért megyei tiszti főgyógyszerész és a megyei ÁNTSZ munkatársa az alábbiakat tapasztalta:

A gyógyszerszobában a gyógyszerek tárolása a szakmai szabályok szerint történt. A gyors forgás miatt lejáró készítményt nem találtak. Kábítószer tartalmú gyógyszert egy beteg kapott, gyógyszerének tárolása szabályosan zárt kazettában történt.

A közgyógyellátási lista változásakor, amikor több nyugtató hatású gyógyszer - pl. Seduxen tabletta -  lekerült a listáról, próbálkoztak a pszichiátriai betegek átállításával más gyógyszerre, amely közgyógyellátás terhére felírható (Rivotril tabletta 2 mg-os). Az ápolók szerint a betegek többféleképpen reagáltak erre:
•	a betegek egy része egyáltalán nem fogadta el (más alakú ez a gyógyszer, mint a Seduxen tabletta),
•	a betegek nagyobb részét fokozatosan át lehetett állítani a másik gyógyszerre,
•	a betegek között volt olyan, akit próbáltak átállítani a másik gyógyszerre, de nem tolerálta, emiatt kellett maradni a Seduxen tablettánál.

3. A gondozottakkal való bánásmód

A közigazgatási hivatal a gondozottakkal való bánásmódot segítőkésznek és empatikusnak találta. Az otthonban számos kirándulást, ünnepségeket szerveztek a gondozottak részére. Az ellenőrzés időpontjában a betegek lázasan készülődtek a balatoni nyaralásra, amelyet hagyományosan minden évben megszerveztek. Az eseménynaplót szabályosan, az események részletezésével precízen vezették. A napi egészségügyi megfigyeléseket folyamatosan regisztrálták. A betegek kijárása az intézményből nem volt korlátozva, aki mozgásképes volt, az szabadon közlekedhetett.

A közigazgatási hivatal ellenőrzésekor megállapította, hogy az intézmény egyike a megye legjobban szervezett bentlakásos szociális otthonának. 

Összegzés

Az országgyűlési biztos az orvosi ellátás hiányosságával kapcsolatban megállapított visszássággal összefüggésben a jelenleg hatályos jogszabályi rendelkezésekre figyelemmel a jövőre nézve ajánlást nem tett.

Budapest, 2000. április 11.

Gönczöl Katalin